CXXII.  Ecclesiam S. Petri Bononiensem tuendam suscipit ejusque bona et jura confirmat.   (Veronae, Mart. 2.) [SAVIOLI,  Annal. Bologn.,  II, 149.]
Author: Urbanus III

URBANUS episcopus, servus servorum Dei, dilectis filiis GERARDO archidiacono, HUBERTO archipresbytero et canonicis Ecclesiae S. Petri Bonon. tam praesentibus quam futuris canonice substituendis, in perpetuum.

Quoties a nobis petitur quod rationi et honestati convenire dignoscitur, animo nos decet libenti concedere, et petentium desideriis congruum suffragium impertiri. Eapropter, dilecti in Domino filii, vestris justis supplicationibus clementer annuimus, et praefatam ecclesiam S. Petri Bononiae, in qua divino mancipati estis obsequio, ad exemplar praedecessoris nostri felicis recordationis Alexandri papae sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, sive aliis justis modis, adjuvante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Locum ipsum in quo praefata ecclesia sita est cum pertinentiis suis; ecclesiam S. Joannis Baptistae; ecclesiam S. Mariae de Montovallo; ecclesiam S. Jacobi cum hospitali, quod est in loco S. Rofilli; hospitalis juxta crucem de Prestribardo; hospitalis in Ucula; ecclesiam S. Michaelis de foro medio; ecclesiam S. Donati; ecclesiam S. Mariae Magdalenae in Talnisi. Ecclesiam S. Egidii juxta Savinam; ecclesiam S. Petri et Savinii in Castaniolo; ecclesiam S. Michaelis de Argelata et plebem Medicinae; ecclesiam S. Mariae de Vineis, et ecclesiam S. Laurentii, et ecclesiam S. Michaelis quae sunt in Medicina, cum omnibus praedictarum ecclesiarum pertinentiis. Ecclesiam S. Thomae et S. Mariae in Garda, et S. Joannis in Fontana; terram etiam cum domibus et sine domibus quae est circa ecclesiam S. Petri vestri episcopatus, scilicet a meridie, vespere et septentrione positis infra murum civitatis in loco qui Hospitale vocatur, et extra murum, usque ad viam S. Thomae apostoli et a platea quae pergit ad eamdem ecclesiam usque ad trivium qui dicitur Avesa. Omne dominicatum quod habetis et tenetis; tres quoque partes decimationum totius vestrae plebis, scilicet S. Petri episcopatus, cum omnibus primitiis et oblationibus vivorum et mortuorum et quidquid in sancta vestra episcopali ecclesia offertur, sive in altare aut in pavimento ponitur; decimationes totius plebis de Buida. Praeterea quemadmodum bonae memoriae G. Bononiensis episcopus ab onere expensarum quas solebatis facere in eundo Ravennam ad synodum et redeundo, vos absolvit, sicut in authentico scripto exinde facto noscitur contineri, vos auctoritate apostolica absolvimus, et in posterum tam vos quam successores vestros absolutos manere censemus. Libertates quoque et immunitates a regibus et principibus et ab aliis personis tam ecclesiasticis quam mundanis rationabiliter Ecclesiae vestrae indultas, et antiquas et rationabiles eonsuetudines hactenus observatas integras illibatasque manere praesenti decreto sancimus. Cum autem generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce divina officia celebrare. Decernimus ergo, ut nulli hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra et illibata serventur eorum pro quorum gubernatione aut sustentatione concessa sunt usibus omnimodis profutura, salva sedis apostolicae auctoritate, et Bonon. episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit secundo tertiove commonita, nisi reatum suum debita satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum Judicem praemia aeternae pacis inveniant. Amen. Ego Urbanus Catholicae Ecclesiae episcopus. Ego Petrus de Bona presb. card. tit. S. Susannae ss. Ego Laborans presb. card. S. Mariae trans Tiberim tit Calisti ss. Ego Pandulfus presb. card. tit. XII Apostolorum ss. Ego Melchior presb. card. SS. Joannis et Paulitit. Pamachii ss. Ego Adelardus tit. S. Marcelli presb. card. ss, Ego Jacobus diac. card. S. Mariae in Cosmedin ss. Ego Gerardus SS. Cosmae et Damiani diac. card. ss. Ego Rolandus S. Mariae in Porticu diac. card. ss. Ego Petrus S. Nicolai in Carcere Tulliano diac. card. ss. Ego Rodulfus S. Georgii ad Velum Aureum diac. card. ss. Datum Veronae, per manum Alberti sanctae Romanae Ecclesiae presbyteri cardinalis et cancellarii, VI Non. Martii, indictione V, Incarnationis Dominicae anno 1187, pontificatus vero domini Urbani papae III, anno secundo.